Frederiksværk, den 20. december 2021

Kære medlemmer, sponsorer og interesserede.

Andestegen og flæskestegen er bestilt hos slagteren. Tilbudsaviserne er proppet med attraktive priser på både æbleskiver, rødkål og småkager og meget andet. Klassiske julemelodier flyder ud i æteren fra de nationale radiostationer og TV sender julekalender og det traditionelle store juleshow. Trængslen i shopping centrene er på sit højeste og juletræet på torvet blev tændt den dag julemanden kom til byen.

Ja, så er det endelig jul.

De frivillige på Arresødal Hospice har med støtteforeningens hjælp indkøbt de smukkeste hjerter, lys og anden julepynt. Tina, som for et par år siden mistede sin mor på hospice, har med sin ekspertise som dekoratør tilbudt sin assistance til julepyntningen af hospice. Sammen med en gruppe frivillige har hun sørget for at julen også funkler her. Flere Kunstnere har igennem sang og musik også givet deres bidrag til julestemningen.

Tonebjerggård i Hundested har doneret juletræer til patienternes små terrasser og træet i opholdsstuen knejser på smukkeste vis helt op til loftet og står klar til at blive pyntet lillejuleaften. Motiverne på de malede sten har fået julestemning og pandekager til patienter og pårørende er skiftet ud med æbleskiver.

Jo, det er også blevet jul på Arresødal Hospice – for livet skal leves så længe livet lever.

Støtteforeningen for Arresødal Hospice sørger hele tiden igennem sit virke, og med uvurderlig hjælp fra de frivillige, at give patienter og pårørende den bedst mulige oplevelse – når livet er svært.

Din støtte og hjælp har gjort det muligt for os også at gøre julen til noget særligt. Vi takker alle for jeres bidrag og håber i også fremover ønsker at støtte vores formål.

En særlig tak til ledelsen af Arresødal Hospice, til de ansatte, til alle frivillige for et fantastisk godt samarbejde i årets løb.

Vi ønsker alle en rigtig glædelig jul samt et godt og lykkebringende nytår 2022.

Med venlig hilsen

Støtteforeningen for Arresødal Hospice

Mo Olofsson

Bestyrelsesformand

Solen stråler i dag fra en fuldstændig skyfri himmel, og det er lidt svært at forestille sig, at julen og nytåret står der ude og banker på, men endnu et år er gået, og vi kan se tilbage på både store og små begivenheder i årets løb.

Det største for de frivillige på Arresødal hospice var vel nok, da Frivilligprisen i Halsnæs Kommune i år gik til netop os. Glæden var stor, ja næsten til at føle på, og dagen blev fejret med en fin tale af formanden for frivilligcentret og borgmesteren.

Derudover modtog de frivillige et flot stykke kunst af en af vore lokale kunstnere og en smuk buket blomster, som vist i nyhedsbrevet fra oktober,  men I skal altså ikke snydes for et lille kik til vores glæde den dag.

                  

Det modtagne beløb blev vi frivillige enige om at bruge på en fællestur til et andet hospice, nemlig Svanevig hospice på Lolland for at se, hvordan de arbejder og bruger frivilligheden i deres hus.

Alle kom hjem med mange skønne indtryk og ikke mindst rigtig gode ideer, bl.a. har de på Svanevig en lille udstilling med håndværk, de sælger til fordel for støtteforeningen, og ideen prøver vi nu at få ind på "vores hospice".

Der har været mange gode oplevelser for patienterne og de pårørende med musik året igennem, og der skal lyde en meget stor tak til alle de kunstnere og frivillige, der har været med til at give alle disse lyse timer, for måske fik man lige opfrisket et dejligt minde, som var med til at få smilene frem.



Den 4. november var de frivillige på Arresødal hospice værter ved mindegudstjenesten, der afholdes i den lokale kirke.

I år var 120 familier inviteret og der var omkring 100 mennesker samlet i kirken, pårørende, personale og frivillige, til en fin stund i kirken.

Alle navne på dem, der havde taget afsked med livet hos os blev læst op, og efterfølgende var vi samlet i sognegården til en hyggelig stund med hjemmebag arrangeret af de frivillige, der havde pyntet fint og hyggeligt op til vores gæster. Her var der mulighed for at hilse på hinanden og gense flere af medarbejderne, ansatte som frivillige. En aften med stor betydning for alle.

Der skulle have været afholdt støttekoncert i Melby Kirke til fordel for støtteforeningens arbejde, men denne koncert måtte desværre aflyses på grund af sygdom. En stor del af dem, der havde købt billet til koncerten har valgt at donere billetprisen til støtteforeningen. Støtteforeningen beklager meget aflysningen, men vil sende en meget stor og hjertelig tak for donationerne.



Til gengæld er bestyrelsen i støtteforeningen nu gået i g​ang med at tilrettelægge en ny stafet i 2022.

Stafetten skal og kan forhåbentlig afholdes den første søndag i oktober 2022, og støtteforeningen vil glæde sig til at se så mange af vore medlemmer og sponsorer som overhovedet muligt.

**​Bliv medlem af støtteforeningen**

Hvis du ikke allerede er medlem, kan du blive medlem og derigennem støtte foreningens arbejde.

**Enkeltmedlemmer   kr. 200,- p.a.**

**Par medlemskan      kr. 300,- p.a.**

**Foreninger m.fl.        kr. 500,- pa.**

Indsæt på konto **Reg. nr. 3572-10084431** eller **Mobilepay 87652** (Husk at opgive navn og adresse)

**Gaver til foreningen**

**​**Støtteforeningen for Arresødal Hospice er godkendt af SKAT til at modtage gaver, som i henhold til ligningslovens § 8a er fradragsberettigede på giverens selvangivelse. Godkendelsen er opnået i kraft af foreningens medlemskab i Hospice Forum Danmark.

Som skatteyder kan man i 2022 få fradrag op til i alt 17.200 kr. for gaver til godkendte foreninger og institutioner, herunder Støtteforeningen for Arresødal Hospice. Der er ingen nedre beløbsgrænse, så man kan altså også få fradrag for små gavebeløb.  Ægtefæller har hvert sit fradrag årligt.

Gaver til Støtteforeningen for Arresødal Hospice kan indbetales til følgende bankkonto:

**Reg. nr. 2540 - Kontonr. 4394235216**

Kontoen administreres af Hospice Forum Danmark, som overfører gaverne til Støtteforeningen for Arresødal Hospices egen bankkonto.

Ved indbetaling af en gave, som man ønsker at få fratrukket på selvangivelsen, skal oplyses CPR nr., så Hospice Forum Danmark kan indberette til SKAT om giveren og det modtagne beløb.

STØTTEFORENINGEN FOR ARRESØDAL HOSPICE.

Det kan måske synes unødvendigt igen og igen at medtage vore ønsker om donationer eller flere medlemmer, eller at du vil melde dig som frivillig eller ambassadør, men foreningen har virkelig brug for al den opbakning, vi kan få fra hele det store opland, som vi har. Vort opland består af 19 primærkommuner, herunder Helsingør, Hillerød, Gribskov kommune og naturligvis hele Halsnæs, og patienter på Arresødal Hospice kan komme fra hele dette opland.

Det er således et håb og ønske, at Støtteforeningen for Arresødal hospice kan få endnu flere medlemmer fra hele dette opland, og at vore medlemmers opbakning kan være med til, at vi fortsætter med at være en meget aktiv og driftig støtteforening med rigtig mange gode ideer og tiltag til glæde for os alle, der har eller vil få en forbindelse med Arresødal hospice.

**Redaktørens ønsker:**

Skulle du måske have nogle små dejlige historier fra eventuelle forbindelser til Arresødal hospice,  og du eventuelt mener, at vore medlemmer kan have glæde af at høre om disse, må du meget gerne dele dem med mig.

Bestyrelsen ønsker dig og din familie en rigtig glædelig jul og et godt nytår med alt det bedste fremover, og vi takker af hele vort hjerte for al den varme og støtte, som bliver givet til Arresødal Hospice og støtteforeningen.

De venligste hilsner fra

STØTTEFORENINGEN FOR ARRESØDAL HOSPICE

Inge-Lise Oster

Redaktør

Telf. 20 87 54 44